Source: http://objektiiv.ee/politsei-vaidlustas-homoabielu-oiguslikku-tunnustamist-noudva-kohtumaaruse-riigikohtus/
Timestamp: 2017-07-25 16:47:46+00:00
Document Index: 557980

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ']

Politsei vaidlustas "homoabielu" õiguslikku tunnustamist nõudva kohtumääruse Riigikohtus - Objektiiv
Avaleht Uudised Eesti Politsei vaidlustas “homoabielu” õiguslikku tunnustamist nõudva kohtumääruse Riigikohtus
15. aprill 2017 Jaga Facebookis
Tallinna ringkonnakohus kohustas oma hiljutises otsuses politsei- ja piirivalveametit (PPA) andma ajutist elamisluba ameeriklannale Sarah Rauale, kuna too on “homoabielus” eestlasest Kristiina Rauaga. PPA on aga veendunud, et Tallinna ringkonnakohtu määrus on ebaseaduslik, mistõttu vaidlustati see kõrgeimas kohtus ehk riigikohtus.
PPA migratsioonibüroo juhi Maige Lepa arvates läks ringkonnakohus oma otsusega liiga kaugele, kohustades neid inimesele elamisluba andma, sest Eesti õigusruumis on abielu määratletud üksnes mehe ja naise vahelise liiduna, vahendab Eesti Päevaleht.
PPA oli ringkonnakohtus toimunud menetluses seisukohal, et kohus ei saa anda korraldusi, mis on seadusega vastuolus – nimelt ei võimalda Eestis kehtiv õigus “homoabielusid” sõlmida ja ka mõnes muus riigis samasooliste isikute vahel sõlmitud “homoabielu” õiguslikult kehtivaks tunnistamine oleks vastuolus Eesti õiguse oluliste põhimõtetega.
Ringkonnakohus seevastu leidis, et elamisloa väljastamine on põhjendatud, kuna kohtumenetluse ajal valitsev õiguslik, rahaline ja emotsionaalne ebakindlus võib abielupaarile kujutada ületamatuid raskusi ja ohustada nende kooselu ning et vanaviisi kolmekuuliste tsüklitena elamine tähendab paarile väga koormavaid rahalisi väljaminekuid, mille järele pole tegelikku vajadust.
“Sarah Raua kohtumenetluse ajal Eestis elamise võimaldamine ei kahjusta ühtegi teist isikut ega põhjusta kellelegi kahju. Valitseva õigusliku ebaselguse tõttu ei ole kohtumenetluse ajal Sarah Raual Eestis elamise võimaldamine vastuolus kehtiva õigusraamistikuga. Samuti ei nähtu ringkonnakohtule asjaolusid, mis tingiksid sellise otsuse vastuolu avaliku huviga,” sedastas ringkonnakohus oma otsuses.
Asja jõudmine riigikohtusse on märgilise tähtsusega, sest varem pole kõrgeim kohus omanud võimalust otsustada selle üle, kas välismaal sõlmitud samasooliste “abielud” tuleb Eesti õigusruumis kehtivaks lugeda või on see vastuolus seadusandja tahtega.
Varem on õiguskantsler Ülle Madise väljendanud arvamust, et välismaalaste seadust tuleks muuta nii, et Eesti kodanike samasoolised elukaaslased saaksid siin elamisloa. Madise ettepanekul on riigikogus algatatud ka vastav seadusemuudatus, ent see pole põhiseaduskomisjonist edasi liikunud.
Kõnealuse lesbipaari kohtumenetlust toetava ning suures ulatuses Eesti riigi eelarvest ja Euroopa Liidu vahenditest rahastatud Eesti Inimõiguste Keskuse juhataja Kari Käsperi hinnangul on tegu strateegiliselt olulise kaasusega, mille tähtsus ületab käesoleva menetluse piirid: “Me käime kohtus sellel eesmärgil, et saavutada mingi laiem muutus või selgus, et mitte ainult ühe inimese probleem laheneks.”
PPA hinnangul tuleb aga otsuste langetamisel lähtuda Eestis kehtivast õigusest, mille kohaselt käsitletakse abieluna vaid mehe ja naise vahelist liitu. “PPA seisukoht ei ole samasoolistele abiellunud või koosellunud paaridele elamisloa andmise osas muutunud. Samas vajame hinnangut rahvusvahelise eraõiguse seaduse tõlgendamise kohta, läbi mille saaksime teadmise, kas seda abielu tunnustatakse Eestis abieluna, mis annaks õiguse saada Eestis abikaasa juurde elamisluba,” selgitas PPA migratsioonibüroo juht Maige Lepp.
Juba eelmise aasta novembris langetas Tallinna ringkonnakohus palju kriitikat pälvinud otsuse, mille tulemusel kanti Eestis esmakordselt kehtiva abieluna rahvastikuregistrisse Rootsis sõlmitud “homoabielu”, mille üheks osapooleks on eestlane Ats Joorits. Selle otsuse kohta saab lähemalt lugeda Varro Vooglaiu analüüsist (ja temaatilisest artiklist) ning kuulata temaatilist arutelu allviidatud raadiosaatest.
Kristiina ja Sarah võitluse oma “homoabielu” õigusliku tunnistamise nimel on varem üliemotsionaalses ja ühemõtteliselt pooldavas toonis Eesti avalikkuse ette toonud ERRi saade “Pealtnägija”.
TEEMADabieluhomoabielukohtu omavolikohtulik aktivismpolitseiTallinna ringkonnakohus Aidake viia artikli sõnum palju suurema hulga inimesteni, jagades artiklit sotsiaalmeedia kaudu oma sõprade ja tuttavatega!JAGA
Ka Malta langes: katoliiklik saareriik seadustas “homoabielu” Venemaal tähistati 8. juulil “seksuaalvähemuste” päeva asemel perekonna, armastuse ja truuduse päeva ERR vaikis maha eelinfo SAPTK meeleavalduse kohta, aga promob homoparaadi Objektiiv